<classify> WAZIRI wa Nishati, Dk Medard Kalemani amewatadharisha mameneja wa Shirika la Umeme Tanzania Tanesco nchini, watakaokaa na fedha za wananchi waliolipia huduma ya kuunganishiwa umeme zaidi ya siku saba, watachukuliwa hatua kali za kinidhamu, ikiwemo kufukuzwa kazi. Kauli hiyo ilitolewa jana wakati akizungumza katika mkutano wa hadhara na wananchi wa Kijiji cha Mwabahaa wilayani Nzega mkoani Tabora akiwa katika ziara ya siku moja mkoani humo. Dk Kalemani alisema kutokana na mahitaji ya wananchi kuhitaji umeme kwa ajili ya shughuli za kiuchumi, hakuna ulazima wa mtu kulipia na kukaa zaidi ya siku saba bila umeme. Alisema kuacha kumpatia umeme mwananchi huyo ni kumnyima haki ya msingi ya kutumia rasilimali za taifa kwa ajili ya mendeleo yake na familia yake. Aliwataka mameneja wote wa Tanesco wa wilaya na mkoa, kuhakikisha mwananchi akilipa fedha kwa ajili ya kuunganishiwa umeme, afungiwe haraka ili kwenda na kasi ya shirika hilo kwa sasa. Aliwataka wananchi kuacha kulalamikia kwamba hawajapata umeme wakati hawajalipia huduma hiyo, hivyo walipie kwanza fedha ndio walalamike kwamba wamelipia fedha kuunganishwa umeme na hajapata huduma hiyo ya umeme kwenye majumba yao. Alisema kumekuwa na tabia wa wananchi kulalamika kwa viongozi wa Chama cha Mapinduzi CCM kwamba Kijiji A waliunganishiwa ni watu watatu tu na wao hawajapata huduma hiyo ya umeme, bila sababu ya msingi kumbe wao hawajalipa fedha Tanesco ili kuwaunganishia umeme kwenye nyumba zao.Wananchi lipeni fedha muone kama hamatapata umeme nipigieni simu hata usiku wa manane nitapokea simu kwani ni wajibu wangu kufanya hivyo,alisema Dk Kalemani.Hata hivyo, waziri huyo aliwaondoa hofu wakazi wa mkoa wa Tabora kwamba ifikapo mwaka 2020 vijiji vyote vya mkoa huo, vitakuwa vimepatiwa umeme wa REA. Alisema mkandarasi wa mradi huo, JV atakuwa amekamilisha kazi yake katika mkoa wa Tabora, kwani idadi kubwa ya wananchi watakuwa wamepata umeme.  <topic>: kitaifa 